በርግጥ “አማራ ነህ እስላም;” የሚለው የቆየ የዘልማድ አጠያየቅ እንደሚያመለክተው “አማራ” ማለት ለዘር (በውልደት ዝምድናው ለሚታወቅ) የተሰጠ ስያሜ ከመሆኑ በፊት የእምነት መለያ ሆኖ ጥቅም ላይ ይውል ነበር፡፡ አሁን አሁን ያ አጠቃቀም እየቀረ “ክርስቲያን ነህ እስላም” ወደሚለው ተለውጧል፡፡ አማርኛ የሚናገር ሰው እስላምም መሆን ስለሚችል የቀድሞው አጠያየቅ ምናልባት በገጠሩ አንዳንድ አካባቢዎች ብቻ እስካሁንም ይነገር እንደሆን እንጅ በከሞች እጅጉን አይሰማም፡፡ በግልባጩ ደግሞ አማርኛ ስለተናገሩ “አማራ” ነው የሚያሰኝ ግምት እየጠፋ ሄዷል፡፡ የቀድሞው ጠቅላይ ሚኒስትር አክሊሊ ሃብተ ወልድ ጄኔራል ታደሰ ብሩን በአማራነት መድቦ ስለኦሮሞዎች መማር ያለውን ስጋት ሲያካፍለው በዚያ የተሳሳተ ግምት ውስጥ እንደነበር ልንገምት እንችላለን፡፡
